ཟློག་ཐབས་མེད་པའི་དུས་ཚོད་ནི་དེ་ལྟར་བྲེལ་མྱུར་གྱིས་བཞུད་སོང་ལ་བུ་མོ་ཁེ་ལི་རའི་གཟུགས་པོ་ཡང་ཇེ་བཟང་ཇེ་ལེགས་སུ་གྱུར།ཉིན་ཚུགས་ཤིག་ལ་བུ་མོ་ཁེ་ལི་རའི་ཨ་ཕ་སཱ་སི་མེན་རང་གི་བུ་མོ་བསུ་བར་རི་སྒང་དུ་སླེབས་བྱུང་།དེ་སྔོན་ནད་གཅོང་གིས་བཟུང་བའི་སྙིང་གི་བུ་མོ་ཁེ་ལི་རའི་སྐྱ་སོབ་སོབ་ཀྱི་བཞིན་རས་གར་སོང་ཆ་མེད་དུ་གྱུར་ཏེ།དེའི་ཤུལ་དུ་རྒྱ་སེ་མེ་ཏོག་ལྟར་དམར་བའི་བུ་མོའི་མཁུར་ཚོས་གཉིས་འཛུམ་མདངས་ཀྱིས་ཁེངས་བཞིན་བུ་མོ་ཧེ་སྒྲིན་གྱི་ལག་མགོར་འཇུས་ནས་འོང་བཞིན་པ་དེ་རང་གི་བུ་མོ་ཁེ་ལི་ར་ཡིན་པ་མཐོང་འཕྲལ།ཨ་ཕ་སཱ་སི་མེན་དགའ་དྲགས་ནས་ངོ་གདོང་འཛུམ་གྱིས་ཁེངས་ཤིང་མིག་ཆུས་མགྲིན་པ་བརྣངས་ཞོར་རྒྱུགས་ཡོང་ནས་བུ་མོའི་སྐེ་ལ་འཐམ།བུ་མོ་རང་གི་བྲང་ལ་སྦྱོར་བཞིན་འདི་བདེན་པ་ཡིན་ནམ།འདི་བདེན་པ་ཡིན་ནམ་ཞེས་རང་དབང་མེད་པར་ངུས་སོང་།